Færøernes Nationalgalleri besidder en stor og dækkende samling af Mikines’, Ruth Smiths og Ingálvur av Reynis kunst. Hvert af bogens tolv kapitler tager udgangspunkt i et bestemt hovedværk, som sammen med tilsvarende værker indsættes i en kultur- og kunsthistorisk sammenhæng. Bogen har især fokus på den kunsthistoriske ramme. For nok er de tre maleres arbejder færøske, hvad motiverne angår, men takket være deres udsyn til samtidens og fortidens internationale kunst, bliver de hjemlige emner underlagt maleriets verden. Hermed bliver de en del af en virkelighed, der sættes af kunsten selv, og ikke mindst anden kunst. Deraf bogens titel: Mellem Færøerne og maleriet. Bogen er på 392 sider og foreligger i en dansk og færøsk udgave. Den er rigt illustreret, ikke blot med de tre maleres værker, men også af deres mange kunsthistoriske inspirationer og paralleller.